Foment del Treball premiarà Ana Botín, presidenta del grup Santander, amb la Medalla com a Empresari de l’Any "pel seu paper i determinació en l’operació financera de l’any, com ha sigut l’adquisició del Banco Popular". En la desena edició dels Premis Carles Ferrer Salat, que se celebrarà dimecres 22 de novembre, la patronal lliurarà les Medalles d’Honor de la institució, durant un que comptarà amb la participació del president del govern d’Espanya, Mariano Rajoy. En aquesta ocasió, amés del guardó per Botín, Foment farà un homenatge 'in memoriam' amb la Medalla per la Trajectòria Empresarial a Juan Antonio Samaranch, qui va ser president del COI i "va esdevenir essencial i definitiu en l’èxit de Barcelona com a seu dels Jocs Olímpics de 1992". Finalment, la patronal reconeixerà amb una menció especial a Alfredo Molinas "pel seu compromís amb la reconstitució de Foment, la institució de la qual va ser president durant 16 anys".

Summary: Foment del Treball premiarà Ana Botín com a empresària de l'any pel seu paper en l'operació amb el Banco Popular


El principal índex de referència dels préstecs hipotecaris (Euríbor) va baixar al maig fins al -0,013% davant del -0,010% del mes anterior, mentre que agafant de referència els últims 12 mesos va registrar un descens de 0,178 punts, des del 0,165 amb què va tancar el maig del 2015. L'euríbor es calcula amb les dades de les principals entitats de la zona euro i consisteix en el tipus d'interès mig per a les operacions de dipòsit d'euros a termini d'un any. Les dades corresponents al mes de maig mostren també un descens del 0,013% míbor, el tipus d'intercanvi a un any que servia de referència oficial del mercat hipotecari per a les operacions realitzades amb anterioritat a l'1 de gener del 2000. Així, per a una hipoteca de 125.000 euros a 25 anys amb revisió anual referenciada a l’euríbor més un punt de diferencial, l’estalvi anual seria de 120 euros.

Summary: L'euríbor, la principal referència hipotecària, baixa fins al -0,013% al maig


Les millors comparses i guanyadores del Carnaval de Tarragona de l'any passat s'han exhibit aquest diumenge a la tarda en la Rua de Lluïment. L'esperit carnavalesc i la fantasia s'han apoderat entre els 1.500 participants que integren les divuit comparses que han desfilat pels carrers del centre de la ciutat. Les comparses han lluït indumentàries amb plomes exuberants i lluentons i han ballat coreografies treballades i ben vistoses. Amb aquesta desfilada, el XXXIX Rei Carnestoltes i la XXVI Concubina encaren el tram final del seu regnat de disbauxa i bogeria en l'any que se celebren els 40 anys del Carnaval a la ciutat. La comparsa de l'Escola de Ball Nou Ritme ha encapçalat la rua de lluïment de Tarragona, que ha arrencat puntualment a les sis d'aquest diumenge a la tarda. Els integrants de la comparsa d'aquesta entitat han lluït una disfressa amb un tocat de plomes gegants i acolorides. Al començament de la marxa, la seva coreografia ha estat aplaudida pel públic. El color, la música i el ball s'han impregnat en la resta de les comparses a mesura que el recorregut avançava. En la majoria de comparses ha predominant la indumentària de fantasia, amb la desfilada de personatges de Disney o d'altres pel·lícules.    La desfilada, que ha durat prop de tres hores i mitja, ha començat a l'avinguda Ramon i Cajal, ha creuat la Rambla Nova fins a arribar a Rovira i Virgili i ha acabat l'avinguda Catalunya, davant del Campus universitari de la Universitat Rovira i Virgili, repetint l'itinerari dels últims anys. Han tancat la rua les comparses del XXXIX Rei Carnestoltes, l'Edgar Ordoñez, i la XXVI Concubina, Bianca García, de les agrupacions Sinhus Sport i Som i Serem. Ambdós han afirmat sentir-se tristos perquè els dies de disbauxa del seu regnat arriben al final, però han assegurat que estan molt "contents i feliços" d'haver estat els representants del Carnaval tarragoní. Pel que fa als guanyadors d'aquesta edició, Ses Majestats no s'han volgut posicionar, tot i tenir preferències per algunes comparses. A banda, els organitzadors han destacat la feina feta durant tot un any per preparar el Carnaval de les 20 entitats i 29 comparses que aquest dissabte van participar en la rua de l'Artesania.  Els actes carnavalescos no s'acabaran fins dimarts que ve. Dilluns al vespre serà el torn del Judici del Rei Carnestoltes a l'Antiga Audiència i del 15è Certamen Drag Queens i Drag King que enguany es farà al Teatre Tarragona per facilitar l'assistència de més públic. Respecte als actes previstos per dimarts destaquen l'enterrament del Rei Carnestoltes amb la Crema del Ninot, la Ninota i la Bota i el veredicte del concurs de comparses d'aquesta edició. Un cop s'acosti la mitjanit i el campanar de la Catedral faci el Toc de Quera, es posarà punt final a la disbauxa i la gresca carnavalesca i començarà la Quaresma.

Summary: Fantasia, lluentons i plomes exuberants s'exhibeixen en el Carnaval de Tarragona


L'Institut de Recerca i Tecnologia Agroalimentàries (IRTA) ha desenvolupat un mètode per quantificar els danys ambientals en el sòl que genera el cicle de vida d'un producte. La metodologia, de lliure accés, permet traduir a les mateixes unitats de mesura tots els impactes, de manera que es poden comparar els efectes de diferents activitats humanes. «Per exemple, es tracta d'estudiar el cicle de vida de producció d'una poma posant tot el focus en el sòl i analitzant tot el que passa, des del transport del fertilitzant a si ha calgut llaurar la terra o al transport després de la fruita per al seu consum, i com aquesta gestió contribueix a salinitzar els sòls", explica Montse Nuñez, investigadora del programa Beatriu de Pinós de l'IRTA.  Per Núñez, l'eina "permetrà millorar la gestió dels sòls i mitigar els efectes del canvi climàtic" i s'ha publicat recentment a la revista 'Environmental Science & Technology'. La metodologia fa que es puguin avaluar els danys ambientals, com ara "els quilos de nitrogen de fertilitzant que entren involuntàriament als ecosistemes naturals i els canvis que hi produeixen, així com les espècies afectades o desaparegudes", assenyala Nuñez. El sòl agrícola és un recurs molt valuós i escàs arreu del món. La seva degradació és un problema especialment greu en països de clima mediterrani àrid, "on la terra té poca matèria orgànica i unes textures que fan que tendeixi a erosionar-se molt", apunten des de l'IRTA. A la llarga, la conseqüència és la pèrdua de productivitat, un fet que amenaça el sosteniment econòmic dels agricultors i el manteniment del món rural. A més, amb el canvi climàtic, es preveu que aquesta degradació s'aguditzi. A banda s'hi ha d'afegir la salinització, que ja afecta un 20% de les terres conreades arreu del planeta. Això planteja nous desafiaments per a l’agricultura i la gestió de migrants climàtics. Segons l'IRTA, fins al moment aquesta qüestió no es tenia en compte en els mètodes d’avaluació i quantificació dels aspectes ambientals a gran escala. L'efecte de la salinització al Delta de l'Ebre Els camps d’arròs del delta de l'Ebre produeixen cada any al voltant de 90.000 tones d'aquest cereal. Tanmateix, als darrers anys el canvi climàtic està posant en risc la producció de la collita i fa que els arrossaires hagin de trobar noves maneres d'enfrontar-se a l'elevada salinització del terreny. Segons els darrers estudis, com a conseqüència del canvi climàtic i de la subsidència, el delta ebrenc s'enfonsa una mitjana de tres mil·límetres a l'any, el que afavoreix que el mar avanci, envaeixi el subsòl i se salinitzi encara més la capa freàtica.

Summary: L'IRTA desenvolupa un mètode pioner per quantificar l'impacte que té el cicle de vida d'un producte en el sòl


El seguiment de la vaga convocada a les universitats catalanes ha estat desigual a la Universitat de Girona (UdG). El fet que no s'hagin suspès les classes ha afectat més alguns graus. Per exemple, en el cas de Turisme s'ha fet la meitat del previst en un dia lectiu normal. En canvi, a les facultats de Lletres, Educació i Psicologia no hi ha hagut classes. A la resta de centres, segons la UdG, la mobilització ha estat "majoritària". Uns 250 estudiants s'han concentrat davant l'estació de tren per anar a la manifestació de la Plaça Universitat de Barcelona, convocada per Universitats per la República. Tot i això, des del Sindicat d'Estudiants dels Països Catalans (SEPC) creuen que molta més gent no ha anat avui a les aules i es pot haver desplaçat pel seu compte cap a la capital catalana. Abans d'arribar a l'estació s'han fet dues concentracions per aglutinar estudiants que eren a les aules: una des del campus del Barri Vell i una altra, des del de Montilivi. "La situació és que almenys avui no hi havia gairebé ningú a les aules i la que hi era estava fent pràctiques obligatòries", ha explicat una de les portaveus del SEPC a la UdG, Maria Cabra. Des del sindicat estudiantil també han denunciat que alguns degans "en últim moment" han "obligat" els alumnes a anar a classe si hi havia "presentació de curs o matrícules".

Summary: Seguiment desigual de la vaga a la UdG amb queixes dels sindicats per alumnes "obligats" a anar a classe


El primer secretari del PSC, Miquel Iceta, ha demanat al Consell Nacional mantenir el 'no' al candidat del PP, Mariano Rajoy, en la seva investidura però ha demanat ser conscients que aquest vot diferencial del PSOE pot provocar "un problema de relació". En la seva intervenció al Consell Nacional, Iceta ha explicat que l'executiva proposa votar negativament tant en primera com en segona votació, ja que ha assegurat que l'abstenció "inhabilitaria" el PSC per tendir ponts i per proposar solucions "en el moment que més falten fan" a Catalunya. Ha afegit que els companys del PSOE han de ser conscients que la decisió de votar 'no' es pren "per assegurar la utilitat del PSC com a instrument polític útils pels ciutadans que se senten progressistes i catalanistes".

Summary: Iceta proposa al Consell Nacional votar 'no' a Rajoy però reconeix que pot provocar "un problema de relació" amb el PSOE


El Govern celebrarà un consell executiu extraordinari aquest diumenge a la tarda per aprovar un pla de mesures per "protegir els ciutadans" davant l'aixecament del confinament total del govern espanyol. El president del Govern, Quim Torra, ha dit que les mesures seran d'obligat compliment i que abordaran diferents dimensions, des del control sanitari, la coresponsabilitat de la ciutadania, el control de les aglomeracions o les dirigides a col·lectius vulnerables. En una roda de premsa telemàtica, després de participar en la reunió de presidents autonòmics per videoconferència, Torra ha expressat que impulsen el pla perquè no poden quedar-se de "braços plegats", però que encara té "esperança" que el president, Pedro Sánchez, "rectifiqui".

Summary: El Govern aprovarà un pla amb mesures per "protegir els ciutadans" davant l'aixecament del confinament total de Sánchez


El president de la Generalitat Valenciana Ximo Puig ha remès aquest dijous una carta al president del govern espanyol en funcions Mariano Rajoy en la qual alerta que la situació financera “es troba al límit” i reclama que doni les instruccions per rebre “de manera urgent” els diners assignats del Fons de Liquiditat Autonòmica (FLA). Puig recorda com el maig del 2015, abans de les eleccions autonòmiques, el ministeri d’Hisenda va proporcionar “una injecció de liquiditat sense precedents” a la Generalitat Valenciana de 2.438 milions del FLA ordinari i extraordinari i un avançament del 73% de la liquidació del sistema de finançament. El cap del Consell lamenta que enguany el govern valencià no ha rebut cap quantitat pel FLA, a excepció dels venciments del deute, “a diferència de la resta de les autonomies” i tan sols el 43% de l’avançament de la liquidació del model de finançament. Puig indica que la situació es produeix “malgrat haver complit amb l’acord al qual la conselleria d’Hisenda i Model Econòmic va arribar amb el ministeri”.  El president valencià adverteix que la recepció dels recursos del FLA per part de les comunitats autònomes i els avançaments del model de finançament “no haurien d’estar subjectes a la discrecionalitat de l’administració general de l’estat” i demana “criteris objectius i els terminis preestablerts” perquè d’això depen que els proveïdors, els dependents o els funcionaris cobrin la part de la paga extraordinària que se’ls deu. “Les relacions entre administracions que formen part d’un estat descentralitzat com el nostre han de respondre al principi bàsic de lleialtat institucional i allunyar-se de qualsevol partidisme”, manifesta.  En aquest sentit, prega a Rajoy que doni “les instruccions oportunes perquè de manera urgent es resolgui aquesta situació anòmala” i s’estableixin de forma negociada amb les autonomies la gestió del FLA i els pagaments relacions amb el model de finançament autonòmic.

Summary: Ximo Puig reclama per carta a Rajoy rebre urgentment el FLA i alerta que la situació financera “es troba al límit”


Un jutjat d'Olot ha anul·lat un procés d'execució hipotecària perquè el banc s'havia venut el crèdit a un fons i, com que ja no n'és el propietari, no té dret a reclamar-lo. Aquest sistema, que es coneix com a titulització, ja ha començat a generar jurisprudència arreu de l'Estat, però aquesta és la primera vegada que es coneix que un jutjat gironí l'aplica en un desnonament. La interlocutòria, emesa pel Jutjat de Primera Instància 2 d'Olot, diu textualment que "qui ha transmès un dret" (en aquest cas, el banc) ja "no té cap mena de disposició damunt del mateix". La portaveu de l'autoanomenada PAH Girona-Salt reclama als jutges que "actuïn d'ofici" quan els entri una execució, mirant si la hipoteca està titulitzada, i que si és així anul·lin el procés.  La interlocutòria, que ha difós l'autoanomenada PAH Girona-Salt, és la primera que es coneix a comarques gironines. Data de mitjans de juliol i porta el segell del Jutjat de Primera Instància 2 d'Olot. L'afectada havia signat una hipoteca amb Catalunya Banc i es trobava immersa en un procés d'execució perquè no podia afrontar les quotes; és a dir, que s'havia engegat el procés per desnonar-la. El cas, però, ha fet un tomb després d'haver-se conegut que el crèdit estava titulitzat. És a dir, que l'entitat se l'havia venut i n'havia cedit els drets a un fons. En concret, al Fons de Titulació d'Actius (FTA) 2015. Davant d'això, el jutjat d'Olot tira de jurisprudència i falla a favor de l'afectada.  La jutgessa entén que, com que el banc ha cedit el crèdit, qui està legitimat per reclamar-lo "és el fons i no el banc", perquè "qui ha transmès un dret ja no té cap disposició damunt d'ell". En conseqüència, la interlocutòria decreta que Catalunya Banc no pot instar que l'execució hipotecària tiri endavant i anul·la tant el desnonament com tots els embargaments que s'hagin fet a l'afectada. Fins al 90% de les hipoteques La resolució judicial no és ferma i s'hi pot interposar recurs en un termini de vint dies. Per a l'autoanomenada PAH, la resolució obre la porta a una reacció en cadena, perquè la plataforma calcula que "el 90% de les hipoteques que s'han signat a la demarcació estan titulitzades", assegura la seva portaveu Marta Afuera.  "El banc, quan ha titulitzat el crèdit i l'ha cedit a un fons, ja ha cobrat; per tant, ara ja no hi té res a fer i és aliè a la relació que s'estaria debatent en un judici hipotecari", subratlla l'advocat que col·labora amb la PAH, Oscar Luis Viera. En tot cas, indica el lletrat, qui hauria de reclamar el deute seria el fons que ara el té en propietat, "però a dia d'avui no existeix cap llei que els autoritzi a presentar-se en un procés judicial". Actuar d'ofici Davant d'aquesta situació, l'autoanomenada PAH Girona-Salt fa una crida als afectats per un procés de desnonament perquè s'interessin per veure si la seva hipoteca està titulitzada. I al costat d'això, també reclama als jutges que "actuïn d'ofici" i que suspenguin o anul·lin totes les execucions hipotecàries que els entrin si veuen que el banc ha cedit els drets del crèdit a un fons.  Marta Afuera assegura que, amb les titulitzacions, els bancs i caixes estan fent "un engany" perquè amb aquestes cessions "maquillen" els comptes. Com que els crèdits que cedeixen ja no entren al balanç, això els dóna solvència. "El banc en aquest cas només fa la funció de gestor; o sigui, cobra les quotes i les traspassa als fons de titulitzacions, però ja no és part del negoci i, per tant, no té dret a reclamar les impagades al jutjat", conclou la portaveu de la plataforma.  La interlocutòria d'Olot s'afegeix a la llista de les que altres jutjats d'arreu de l'estat espanyol ja han dictat en el mateix sentit. Se'n coneixen de Barcelona, Màlaga, Picassent, Benidorm, Montcada, Sevilla, Gijón o Fuenlabrada.

Summary: Un jutjat d'Olot anul·la un desnonament perquè el banc s'havia venut la hipoteca a un fons i ja no la pot reclamar


L'objectiu és poder quantificar els danys "econòmics i morals" provocats pels bloquejos ACN La Jonquera.-Les associacions de transportistes demanen col·laboració als camioners afectats pels talls de l'AP-7, especialment el de la frontera, convocats arran de la sentència per presentar la demanda penal col·lectiva anunciada aquest dijous contra els "responsables" dels bloquejos. Fenadismer, juntament amb la resta d'associacions nacionals, demanen que els facilitin les dades de les seves empreses, les mercaderies afectades o les hores que van durar els talls en què es van veure implicats amb l'objectiu que quantificar els "danys econòmics i morals" provocats en cada cas. La intenció és presentar la demanda dimecres que ve. "L'objectiu és aconseguir que els responsables que van permetre amb la seva passivitat i, en molts casos complicitat, els greus perjudicis ocasions al sector, assumeixin la seva responsabilitat", asseguren en un comunicat.  Els transportistes van anunciar aquest dijous que adoptarien mesures penals contra els "responsables" dels bloquejos a l'autopista, especialment el de la Jonquera, convocat pel Tsunami Democràtic que va durar 30 hores. Les associacions del sector ho van aprovar en un ple per unanimitat i van qualificar "d'intolerable" la "passivitat de les autoritats" que, al seu entendre, van permetre els bloquejos.  Una situació que, segons denuncien, s'ha traduït en la "falta d'actuació" per part de les forces de seguretat autonòmiques per "impedir-les", tot i tenir les competències.

Summary: Fenadismer demana col·laboració als transportistes afectats pels talls de l'AP-7 per preparar la demanda col·lectiva


La Tarraco Arena Plaça es converteix des d’aquest divendres i fins diumenge en un gran circ estable que compta amb la participació de 44 artistes internacionals, amb alguns dels números estrella dels circs estatals de Mongòlia, la Xina i Ucraïna. Prop de 2.000 persones no s’han volgut perdre la primera funció d’aquest espectacle inèdit a la ciutat de Tarragona, que ofereix dotze atraccions de les principals disciplines circenses i música en directe. Acròbates, malabaristes, monociclistes, saltadors, pallassos i ensinistradors d’aus han fet les delícies de grans i petits durant les més de dues hores de muntatge. El Gran Circ dels Reis Mags oferirà dues representacions més aquest dissabte i dues més diumenge.  El muntatge compta amb la presència d’artistes internacionals de primer nivell. La dotzena d’artistes de la Troupe Zola hi presenten atracions de volteig acrobàtic i de salts propulsats per bàscules i a corda. Les més de dues hores de circ també permeten gaudir del trio Campa, considerats els millors pallassos musicals dels Estats Units; de l’ensinistrador d’aus Juan Gutiérrez, que també presenta un número amb gossos, i la Troupe Assa de volteig olímpic a cavall. Un dels plats forts del Gran Circ dels Reis Mags va a càrrec de la Troupe Hohhot, un quintet de monociclistes de la regió xinesa de Mongòlia interior que ofereix equilibris en altíssims monocicles amb llançament de tasses projectats pels peus. El Duo Vitaly ofereix un exigent número de gimnàstica en què la força, l’equilibri i la coordinació estan mesurats fins a l’últim detall. Al seu torn, Vladimir Gumenyuk combina els malabars  amb una coreografia de regust oriental, mentre que el Magic Kings Ballet ofereix un número de dansa.  La pista de la TAP s’ha tenyit de l’atmosfera d’un mercat àrab per acollir ballarines sorgides de contes de Les Mil i Una Nits per endinsar l’espectador a l’exotisme del país de Ses Majestats. Tot plegat, compta amb l’acompanyament musical en directe de l’orquestra dirigida per Vincent Guibert. La Circus Arts Foundation, impulsora del festival Elefant d’Or a Figueres i el Gran Circ de Nadal de Girona, ha decidit oferir aquest muntatge a la TAP per “reivindicar el circ de qualitat” i situar Tarragona en el mapa de ciutats europees amb programació de circs de Nadal. L’espectacle, adreçat a un públic familiar i adult, es clourà diumenge, però té voluntat de continuïtat.

Summary: Tarragona vibra amb el talent dels artistes del Gran Circ dels Reis Mags


El Consell Comarcal de l'Alta Ribagorça i l'empresa Boí Taüll han formalitzar un acord per la posada en marxa del projecte destinat a la millora dels residus al complex. El nou sistema de gestió s'implantarà tant a l'estació d'esquí com als establiments de restauració i pretén convertir-se en un referent per a les altres estacions del Pirineu. Es tracta d'un projecte pilot en el qual intervenen l'entitat Ecoembes i l'Agència de Residus de Catalunya i que dona continuïtat a la campanya iniciada fa mesos, dirigida al sector de l'hostaleria, a la qual s'hi han adherit 39 dels 78 establiments de la comarca. La campanya 'Compromís de Reciclatge' planteja un reforç positiu per als adherits, ja que ofereix un descompte del 5% en la taxa de gestió de residus aplicada a l'establiment corresponent. A través del nou acord amb l'estació d'esquí es pretén portar a terme diverses accions que permetin augmentar i controlar els percentatges de recollida selectiva en matèria orgànica, envasos lleugers, paper, cartó i vidre. Per fer-ho, s'incrementarà la freqüència de recollida, es farà una neteja i manteniment dels contenidors i el seu entorn, s'aplicarà una millora en la dotació de contenidors amb nous sistemes de compactació i s'impartirà formació als treballadors i responsables del complex per assegurar una correcta participació.  El president del Consell Comarcal, Josep Lluís Farrero, ha explicat que ''és una gran oportunitat per implantar una estratègia mediambiental a les estacions d'esquí que permeti fer-les més sostenibles i convidi els visitants a divertir-se alhora que són respectuosos amb l'entorn''. El director de Boí Taüll Resort, Xavier Gonzàlez, ha dit que ''comprometre's a conservar el medi ambient és fonamental per minimitzar l'impacte paisatgístic de les nostres instal·lacions i contribuir a un major respecte cap a la naturalesa''. Durant els propers mesos, tècnics del Consell Comarcal realitzaran visites a l'estació per revisar el model i comprovar possibles mancances i millores.

Summary: Projecte pilot per convertir l'estació de Boí Taüll en un referent en la gestió de residus al Pirineu


El cap de llista de Ciutadans al Congrés per Tarragona, Sergio del Campo, proposa un front comú de diputats tarragonins a Madrid per defensar conjuntament els interessos del territori. “Hem de posar per davant els problemes reals i no el color polític, cal que fem força a Madrid per aconseguir les inversions que necessitem i posar Tarragona al lloc que es mereix”, ha defensat aquest dimarts, després de reunir-se amb representants de la Confraria de Pescadors de Tarragona. Del Campo ha explicat que volien mantenir un primer contacte amb el sector per conèixer les seves problemàtiques i que C’s hi pugui treballar després del 26-J, estigui o no al govern, des de tots els nivells de l’administració. El cap de llista de C’s ha esmentat algunes de les problemàtiques del sector, com ara la situació d’alguns treballadors assimilats que no cobren prestació d’atur, atès que es troben inclosos en un règim especial de la Seguretat Social, o la preocupació pel repartiment de les ajudes europees. En aquest sentit, Sergio del Campo s’ha compromès a vigilar de prop els reptes pendents i a defensar-los a Madrid, juntament amb la resta de diputats del territori.  Per la seva banda, el president de la Confraria de Pescadors de Tarragona, Esteve Ortiz, ha demanat que la secretaria de Pesca la lideri un professional del sector i ha recordat que continuen esperant l’informe que ha d’esclarir els motius de la davallada de captures del peix blau.  Malgrat que, darrerament, els estocs de peix blau han remuntat, els preus es troben sota mínims. “És horrorós, no arribem a un euro el quilo de seitó ni de sardina”, ha denunciat Ortiz. La confraria reclama més controls sobre el peix que arriba de fora i un esforç dels intermediaris per ajustar els marges i contribuir a alleujar la “crisi social” dels pescadors.

Summary: C’s proposa un ‘lobby’ de diputats tarragonins a Madrid per reivindicar els interessos del territori


El temps mitjà d'espera per a una primera visita amb un metge especialista a les consultes externes hospitalàries va ser el 2015 de gairebé cinc mesos i mig, 163 dies en total. Del total de quasi 657.000 persones en llista d'espera per aquestes visites, més de 322.000 van haver d'esperar tres mesos o més. Són algunes de les xifres destacades del balanç de llistes d'espera del 2015 que ha presentat aquest dilluns el Departament de Salut, on també es mostra un descens d'un 4,3% en el nombre de pacients que estan pendents d'una operació quirúrgica, fins als 153.103. Això suposa igualar pràcticament els nivells de 2010, quan n'hi havia 153.916. D'altra banda, s'ha presentat un pla de millores en la gestió de les llistes, que contempla un augment de 20.000 intervencions quirúrgiques, 30.000 proves diagnòstiques i 300.000 visites a consultes externes. En qualsevol cas, el conseller de Salut, Antoni Comín, ha condicionat explícitament aquest increment d'activitat a l'aprovació de nous pressuposts pel 2016. El temps mitjà d'espera per una primera visita a consultes externes se situa en els 163 dies. A banda dels 322.138 que estan més tres mesos, n'hi ha 136.737 que són atesos en menys d'un mes, 116.413 en un període entre un i dos mesos i 81.636 entre dos i tres mesos. Els especialistes amb més pacients en llista d'espera per una primera visita no urgent són els de traumatologia, amb 86.605 i 165 dies d'espera mitjana; oftalmologia, amb 80.065 i 160 dies; i cirurgia general amb 30.565 i 183 dies. En el cas de cardiologia, al 2015 hi ha hagut 17.704 pacients que han esperat 159 dies de mitjana per ser atesos. Segons el Departament, en total hi ha 12 milions de visites anuals a consultes externes, de les quals 3 milions i mig són primeres consultes. De les 153.103 persones en llista quirúrgica, 119.263 (78%) corresponen a intervencions amb un termini de referència. D'aquestes, un 13,4% superen l'any d'espera. La resta, 33.840 pacients (22%), estan pendents d'una intervenció amb termini de garantia, un 13,1% dels quals superen el temps previst. Al 2015 es van registrar 330 pacients en llista d'espera per una cirurgia cardíaca, amb un 100% d'operacions efectuades en menys de 90 dies. En oncologia, les dades del Departament indiquen una mitjana del 98,80% de cirurgies dins el termini de garantia de 45 dies i un 99,80% en el cas de 60 dies. En el cas de les altres operacions amb termini garantit, s'han notificat 21.070 persones en llista d'espera per cataractes amb una espera mitjana de 78 dies; 2.207 pacients que necessiten una pròtesi de maluc amb 111 dies d'espera; i 7.741 persones han esperat una pròtesi de genoll durant una mitjana de 186 dies. En termes globals, precisament les operacions de pròtesis de genoll són les que acumulen més pacients en llista d'espera, segons les dades de desembre de 2015. Per a hèrnies abdominals hi ha 6.530 persones pendents d'operar-se, en fusió vertebral 3.422, i per obesitat mòrbida, són 1.705. Els percentatges d'incompliment del temps de garantia o referència són d'un 37,7%, un 17,9%, un 40,3% i un 48,7% respectivament. Pel que fa a les proves diagnòstiques, al 2015 hi ha hagut 117.235 persones en llista d'espera, amb una demora mitjana de 71 dies. Amb un augment de més de 15.000 persones respecte el 2014, el temps d'espera s'ha incrementat un dia. A Catalunya, 2.288 pacients han esperat més d'un any per una prova diagnòstica, mentre que 44.382 han estat menys d'un mes, 48.387 menys de tres mesos i 22.178 l'han tingut abans de 365 dies. Les proves diagnòstiques amb més llista d'espera són les ressonàncies magnètiques amb 24.273 i 65 dies d'espera mitjana; les colonoscòpies amb 12.219 persones i 93 dies i les ecocardiografies amb 10.555 pacients amb una espera de 80 dies. Prop de 100 MEUR per reduir els temps de les llistes d'espera El Departament ha previst prop de 100 MEUR per implementar mesures que permetin reduir els temps mitjans d'espera a la sanitat pública, sempre i quan es disposi de nous pressupostos pel 2016. Aquesta inversió es dividiria en 74 MEUR per l'increment d'intervencions quirúrgiques, en proves diagnòstiques 8,4 MEUR, i per primeres visites a consultes externes, 13,6 MEUR. El conseller de Salut ha afirmat que hi haurà noves contractacions de professionals, però no hi ha una xifra estimada perquè dependrà de la "posició específica" de cada centre a l'hora de "gestionar l'increment de personal". D'acord amb la previsió de Salut, l'activitat addicional suposaria passar de 71 dies de mitjana d'espera en proves diagnòstiques a 35, i en consultes externes, de 163 a 82. En llistes d'espera per intervenció quirúrgica, la intenció és rebaixar la xifra fins als 150.000 pacients complint el 100% dels terminis de referència o garantits. Aquests objectius es complirien en el termini d'un any després de l'aprovació de nous pressuposts. Sobre aquest aspecte, Comín ha remarcat que el Departament no contempla "cap altre escenari" i ha manifestat que no es pot perdre "la oportunitat" de reduir les llistes d'espera. En qualsevol cas, si no s'aprovessin, Salut es compromet a mantenir almenys les llistes actuals. A banda, el pla de millores inclou altres mesures que no estan lligades a la renovació pressupostària. En primer terme, l'atenció primària tindrà capacitat de gestió d'un 20% de la partida destinada a consultes externes, el que suposa 34 MEUR. D'aquesta manera, els Centres d'Atenció Primària (CAP) podran "influir sobre l'agenda de l'especialista des de la percepció de la primària", tal com ha explicat el director del Servei Català de la Salut (CatSalut), David Elvira. "Els pacients podran sortir del CAP amb data i hora per l'especialista", ha afegit. Salut també publicarà en format les llistes d'espera amb una periodicitat semestral a partir d'ara i el portal La Meva Salut oferirà la informació concreta a les persones en llista d'espera des del proper mes de setembre en endavant. Igualment, el pla de millores vol impulsar una gestió proactiva dels pacients a partir de l'octubre del 2016, amb l'aportació d'un document informatiu d'indicació d'intervenció quirúrgica i la comunicació d'alternatives abans de la finalització del temps de referència.

Summary: El temps d'espera mitjà per a la primera visita a un metge especialista d'hospital és de 5 mesos i mig


Un helicòpter de la policia espanyola sobrevola des de la matinada l'àrea de Barcelona amb un potent focus de llum. Usuaris de diferents barris de la capital catalana, Badalona i Sant Adrià de Besòs han penjat a les xarxes socials vídeos i fotografies per informar dels moviments de l'aeronau amb l'etiqueta #volemdormir. "Helicòpter sobrevolant el barri de Sants", ha piulat Toni Carneros. "Un helicòpter sobrevola l'Escola Jungfrau de Badalona #bdn1o", ha assenyalat al seu torn Júlia Talarn amb un vídeo on s'observa el mig centenar de persones aplegades a l'exterior del col·legi electoral de l'1-O enfocades per l'helicòpter. "Aquest és l'helicopter de la policia sobrevolant #SantAdrià amb focus encès... Nosaltres persistim", ha comentat l'usuari Jordi Borràs. A partir de les 06.30 hores, l'helicòpter s'ha pres un descans i ha deixat de sobrevolar l'àrea metropolitana.  Recordem que la delegació del govern espanyol va demanar a Aviació Civil que tanqués l'espai aeri de Barcelona a helicòpters i avionetes comercials des de divendres a les 00:01 hores de la matinada fins dimarts a les 23:59 de la nit, al·legant "operacions visuals". La mesura no afecta els serveis d'emergència ni l'operativa de l'aeroport del Prat, i fonts del govern espanyol van recordar que la petició "no és inusual" i van posar d'exemples el tancament aeri en les Diades de l'Onze de Setembre dels anys 2014 i 2015, pel campionat del món de Fórmula 1 de Montmeló des del 2012 al 2017, o durant la final de la Champions de futbol del 2006 al Camp Nou.

Summary: Un helicòpter de la policia espanyola sobrevola l'àrea de Barcelona amb un potent focus de llum


La protecció serà "extraordinària" degut a la situació generada per la covid-19  ACN Manresa.-El Pla d'Informació i Vigilància contra incendis forestals que cada any desplega la Diputació de Barcelona pel territori començarà el proper 12 de juny i s'allargarà fins el 31 d'agost. Es tracta d'un programa de suport als municipis en la tasca per evitar els incendis forestals o limitar-ne al màxim els efectes amb la detecció ràpida de fum o foc. En total, enguany es desplegaran 114 vehicles i es contractaran 270 persones. La presidenta de la Diputació de Barcelona, Núria Marín, ha explicat que, tenint en compte la situació excepcional pel coronavirus, les persones aniran protegides de manera extraordinària. Marín també ha destacat que, enguany, la campanya "comença bé" per l'alta humitat dels boscos.

Summary: Diputació de Barcelona desplegarà 114  vehicles i 259 persones a la demarcació per lluitar contra els focs forestals


Set morts en un xoc entre un ultralleuger i un helicòpter a Mallorca. Entre les víctimes hi ha dos menors d'edat. Segons ha informat el govern de les Illes Balears, l'accident s'ha produït a les 13.35 hores d'aquest diumenge quan l'ultralleuger i l'helicòpter han col·lidit a l'aire i s'han estavellat en una finca d'Inca, a tocar de la carretera vella de Costitx i a uns 400 metres de l'hospital. Els dos aparells han quedat totalment calcinats i no hi ha cap supervivent. A l'helicòpter volaven 5 persones (3 adults i 2 menors), possiblement de nacionalitat alemanya. A l'avió ultralleuger dos adults de nacionalitat espanyola. "Seguim amb preocupació i commoció l'accident aeri que ha succeït a Inca. Els equips d'emergència treballen ara mateix al lloc del fets i la consellera Isabel Castro es desplaça cap allà. Els nostres pensaments estan amb les víctimes", ha piulat la presidenta de les Illes, Francina Armengol.

Summary: Set morts en xocar a l'aire un ultralleuger i un helicòpter a Mallorca


Els trens circulen per via única entre Martorell i Sant Sadurní d'Anoia ACN Barcelona.-Els trens de l'R4 de Rodalies acumulen aquest dimarts al matí almenys quinze minuts de retards després que aquesta matinada un tren de mercaderies atropellés una persona a Gelida (Alt Penedès), segons han informat la companyia Renfe. Com a conseqüència de la incidència, que s'ha produït poc abans de les cinc de la matinada, els combois circulen per via única entre les estacions de Martorell (Baix Llobregat) i Sant Sadurní d'Anoia (Alt Penedès). Mentrestant, el pla especial de transport a l'R2, l'R8 i R11 es manté activat arran del robatori de 360 metres de cable de coure la setmana passada entre les estacions de Mollet Sant Fost i La Llagosta.  Això implica que només circulin dos trens per hora i sentit els trens a l'R2 en el tram Sant Celoni- Granollers – Gavà i entre l'Aeroport i Sant Andreu Comtal. A més, més es reforça l’oferta amb un servei complementari d’autocars directes a Barcelona Sant Andreu Arenal des de Granollers Centre, Mollet Sant Fost, Montmeló i La Llagosta. A Sant Andreu Arenal els viatgers disposen de trens de Rodalies de les línies R3 i R4, així com els serveis de Metro i autobús. A l'R11 també circulen dos trens per hora i sentit i, en els dos casos, el temps de viatge es veu incrementat en uns 20 minuts. D'altra banda, al tram entre Cerdanyola UAB i Granollers Centre de l'R8 només es cobreix en autocar.

Summary: Retards d'almenys 15 minuts a l'R4 de Rodalies per un atropellament a Gelida


La diputada del PSC al Congrés dels Diputats Meritxell Batet ha acusat el ministre d'Hisenda, Cristóbal Montoro, de "gran irresponsabilitat" després que acusés l'oposició de voler tornar a la "borratxera" de despesa pública. "Si Montoro creu que aquesta és la imatge que cal donar d'Espanya a l'exterior i la imatge internacional que mereix el nostre país em sembla que practica una gran irresponsabilitat", ha reiterat Meritxell Batet des del Congrés dels Diputats. En la seva intervenció durant la primera jornada del debat de les esmenes a la totalitat que tots els grups de l’oposició han presentat contra els pressupostos generals de l’Estat, el ministre d'Hisenda ha culpabilitzat l'excés de despesa pública, que segons ha dit, va causar la crisi.  “Hem sortit d’una crisi que venia de la borratxera de despesa pública i volen que anem de copa a celebrar-ho i que tornem a les antigues receptes”, ha sentenciat el ministre, que també ha negat que els comptes "maltractin" cap territori.

Summary: Batet veu una "gran irresponsabilitat" que Montoro acusi l'oposició de voler tornar a la "borratxera" de despesa pública


Junts per Catalunya guanya als consells comarcals de l'Alt Empordà, el Gironès i la Garrotxa i empata amb ERC als de la Selva i el Pla de l'Estany, amb 10 i 9 consellers respectivament. ERC, en canvi, es converteix en força majoritària al del Baix Empordà amb 12 representants (el 2015 va empatar amb CiU amb 11 consellers) i al Ripollès, amb 8. Els partits, però, hauran d'arribar a pactes de governabilitat a la majoria de consells excepte al de la Garrotxa on JxCat ha aconseguit la majoria absoluta amb 14 dels 25 consellers en joc.   Al Consell Comarcal del Gironès amb 33 consellers en joc, Junts per Catalunya ha aconseguit 12 representants dels 14 que tenia amb CiU el 2015 però el segueix de ben a prop ERC amb 11, dos més dels que va aconseguir fa quatre anys. Els dos partits han governat en un pacte que es podria reeditar amb els resultats d'aquests comicis. En aquest consell, la CUP ha aconseguit cinc representants, un més que el 2015 i el PSC també n'ha pujat un, arribant als 4. Cs també ha mantingut el conseller que tenia.  A l'Alt Empordà on CiU ha governat amb el PSC, JxCat ha aconseguit mantenir els 15 representants que tenia però ERC ha pujat amb força passant de 9 a 11 consellers. Els socialistes han mantingut els cinc representants que tenien, igual que la CUP (1) i Cs (1). El PP, en canvi, que s'ha estimbat a la comarca, ha perdut el conseller que ostentava.  Al Consell Comarcal del Baix Empordà, ERC s'ha imposat amb 12 consellers, un més que el 2015 però lluny de la majoria absoluta. En aquest organisme, fa quatre anys CiU i el PSC van arribar a  un pacte de govern. Ara, Junts per Catalunya ha aconseguit només 7 dels 33 representants en joc. Fa quatre anys, sota les sigles convergents n'havia aconseguit 11. El PSC n'ha perdut dos i s'ha quedat amb 5, la CUP n'ha aconseguit dos (un més que els 2015), En Comú Guanyem manté el que tenia i Cs n'ha aconseguit un. El PP també ha perdut la representació.  A la Garrotxa, JxCat ha aconseguit revalidar els 14 representants que ostentava i manté la majoria absoluta, la única de la demarcació que li permetrà governar la institució. ERC ha augmentat representació amb 9 consellers davant dels 7 que tenia fa quatre anys. El PSC-CP n'ha perdut un i s'ha quedat amb dos, igual que la CUP que ha perdut un representant dels dos que tenia.  Al consell del Pla de l'Estany, Junts per Catalunya i ERC han empatat amb 9 consellers cadascun, tot i que JxCAT ha guanyat en vots. L'any 2015 CiU va aconseguir 10 representants i ERC, 8. Ambdues formacions van pactar per governar. En aquests comicis, la CUP també ha aconseguit mantenir el conseller que tenia.  L'empat entre JxCat i ERC s'ha repetit al Consell Comarcal de la Selva. Tots dos han aconseguit 10 consellers. L'any 2015, CiU va obtenir 15 representants i Esquerra 10. Els convergents van pactar amb els Independents de la Selva, amb cinc consellers. En aquest comicis, el PSC-CP ha aconseguit un conseller més arribant als 4, ECP ha mantingut els dos que tenia i la CUP i Cs han conservat el que tenien.  Al Ripollès, ERC ha a guanyat amb 8 consellers, tres més dels que va aconseguir el 2015 i JxCAT s'ha quedat amb 7, tres menys. CiU ha perdut la majoria absoluta que ostentava tot i que les formacions hauran d'arribar a acords per governar. D'altra banda, el PSC ha aconseguit dos representants, un més que fa quatre anys i la CUP ha mantingut el que tenia.

Summary: JxCAT guanya als consells comarcals de l'Alt Empordà, Gironès, la Garrotxa i empata amb ERC a la Selva i al Pla de l'Estany


"Quantes traïcions més aguantarà ERC? Quantes pressions aguantarà Torrent? Si no estan d'acord en fiscalitat, pressupostos, en la vaga de taxi, en absolutament res, és evident que no tenim un Govern efectiu sinó una coalició de partits per mantenir-se al poder". Són paraules de la portaveu parlamentària del PSC-Units, Eva Granados, aquest dimarts en roda de premsa a la cambra catalana després del recurs d'empara que va presentar Carles Puigdemont al Constitucional contra l'acord d'ERC i el PSC per frenar les delegacions dels diputats de JxCat processats -no van "designar" substituts-, i arran de les discrepàncies entre JxCat i ERC sobre el recurs aquest dimarts. "Continuen amb la telenovel·la amb traïcions mútues", ha insistit Granados. En aquest context ha qualificat també "d'episodi esperpèntic" que Puigdemont –"protagonista d'haver intentat derogar l'Estatut i la Constitució i promoure que el TC no tenia competències ni legitimitat"- hagi recorregut precisament al TC contra una decisió d'un òrgan, la Mesa, amb majoria independentista. "Benvingut a l'estat de dret", ha ironitzat Granados.  La dirigent dels socialistes considera que els fets d'aquest dimarts confirmen que el Govern "continua determinat per la competició Puigdemont-Junqueras" enlloc de prioritzar les necessitats dels catalans.  Precisament aquest dimecres al ple del Parlament compareix el president de la Generalitat, Quim Torra, a petició de Cs i els socialistes. I Granados ja ha advertit que s'esmerçaran en el debat sobre els serveis públics i en subratllar que hi ha mobilitzacions laborals i socials "encara vives".

Summary: El PSC-Units, sobre el recurs de Puigdemont: "Quantes traïcions més aguantarà ERC?"


A. G. B., veïna de Vilamalla (Alt Empordà) de 66 anys, és la conductora que ha mort aquest divendres a la tarda en un xoc frontal entre el turisme que conduïa i un camió grua que ha tingut lloc al quilòmetre 18 de la carretera GI-623, en terme municipal de l'Escala (Alt Empordà). A l'automòbil també hi viatjava un menor, que ha resultat il·lès igual que el conductor del camió grua. Els serveis d'emergències han rebut l'avís del sinistre poc després de les quatre. Arran de la incidència s'han activat tres patrulles dels Mossos d'Esquadra, quatre dotacions dels Bombers de la Generalitat i dues ambulàncies i l'helicòpter medicalitzat del Sistema d'Emergències Mèdiques (SEM). Les causes del xoc estan sota investigació. (S'han afegit les dades de la víctima) Segons indica el Servei Català de Trànsit (SCT), amb aquesta nova víctima ja són 126 les persones que han mort en el que va d'any a la xarxa viària interurbana de Catalunya en accidents de circulació.

Summary: ACTUALIZACIÓ:Mor la conductora d'un turisme en un xoc frontal contra un camió grua a l'Escala


En l'àmbit educatiu, l'aprenentatge de la lectura representa un dels punts centrals que determina el fracàs o l'èxit dels alumnes. Amb aquesta idea, fa uns anys, l'escola d'educació especial l'Estel de Vic es va posar a treballar per crear un sistema que permetés millorar la competència lectora dels seus escolars. El director, Josep Font, ha explicat que ràpidament van veure que els alumnes feien un salt endavant i, a partir d'aquí, la idea s'ha exportat a tots els centres ordinaris públics i concertats de la ciutat. Aquest dijous s'ha signat un conveni amb la Generalitat que fins el 2017 assegurarà la formació dels docents perquè puguin incorporar les metodologies a les seves classes i també els  materials que s'utilitzen. Ciutats com Sant Cugat o Girona ja s'han interessat per importar el model. Poder assegurar que la majoria dels alumnes comprenguin un text significa fer un pas endavant en l’equilibri de la balança entre l’èxit i el fracàs escolar. Precisament per aconseguir aquest èxit, l'escola d'educació especial Estel de Vic va iniciar un projecte que ha desenvolupat amb els anys i que permet constatar una millora en la competència lectora dels alumnes amb què treballen. El director, Josep Font, ha explicat que la voluntat del projecte és "universal" i intenta personalitzar al màxim l'atenció que es dóna a cada alumne.  A partir d'una estratègia de cribratge general sobre la llengua catalana on han participat 2.000 nens i nenes, la prova permet saber als mestres si l'alumne es troba al nivell que li pertoca, "sense posar etiquetes", ha remarcat Font. Aquest cribratge, doncs, possibilita conèixer quin grau i suport específic li cal a cada escolar per poder millorar. D'aquesta manera, "s'ajusten al detall" les necessitats concretes de cada alumne.  Josep Font ha explicat que el sistema influeix a l'escola de manera integral, i per això no es tracta simplement d'un canvi de pràctiques a l'aula, sinó que implica un gir en la manera de pensar dels mestres i també en les metodologies que s'empren. Per la seva banda, l'alcaldessa de Vic, Anna Erra, ha explicat que els èxits de cada alumne es van fent evidents a mesura que avança el curs, i això permet fer una avaluació molt acurada del rendiment del projecte. La iniciativa compta actualment amb la implicació de totes les escoles de la ciutat, cinc de les quals s’han incorporat de nou aquest curs 2015-16.  La directora general d'Educació Infantil i Primària del Departament d'Ensenyament de la Generalitat de Catalunya, Carme Ortoll, ha explicat que hi ha escoles de diferents municipis de Catalunya, com Sant Cugat, Girona, del Penedès o de les comarques de Barcelona que ja s'han interessat pel projecte amb l'objectiu d'adquirir eines que els ajudin a lluitar contra el fracàs escolar.

Summary: Vic lidera una iniciativa pionera a Catalunya que permet millorar la competència lectora dels escolars


L'advocat Simon Bekaert espera que no faci faltar recórrer al TJUE però assegura que estan "preparats" per actuar si es veta als líders exiliats ocupar els seus escons ACN Brussel·les.-L'advocat Simon Bekaert, de l'equip jurídic internacional que defensa Carles Puigdemont, assegura que hi ha "certes persones que manen a l'Eurocambra que no estan actuant d'acord amb la llei europea". En una entrevista amb l'ACN des de Brussel·les, Bekaert avisa que el fet que l'Eurocambra refusi remeiar la situació de Puigdemont i Comín no responent a les seves queixes per escrit "va en contra els reglaments europeus". En aquest sentit, el lletrat flamenc espera que no faci falta recórrer el veto als dos eurodiputats electes a una instància com el Tribunal de Justícia de la UE però adverteix que estan a punt per actuar si cal.  "Estem preparats per fer tots els passos necessaris si el president de l'Eurocambra i els membres de la Mesa segueixen sense respondre les nostres cartes", afirma. Segons ell, tenen coneixement que hi ha forces del Parlament Europeu i la seva administració que "estan intentant impedir" que tant Puigdemont com Comín ocupin els seus escons el 2 de juliol. Sobre si esperaran o no fins al dia 2 per emprendre accions legals en l'àmbit europeu, Bekaert es limita a dir: "Veurem". Via judicial a Europa Acudir o no a alguna instància internacional i l'estratègia legal, insisteix, dependrà "de com reaccioni o no reaccioni el Parlament Europeu" a les missives enviades els darrers dies. "Esperem que tinguin en consideració els arguments que hem donat i que compleixin amb la llei europea", assenyala. En aquest sentit, destaca que no només és un afer jurídic, sinó que també es tracta de "credibilitat i legitimitat". "Si Puigdemont i Comín no poden ocupar els seus escons, la institució perdrà legitimitat com a institució democràtica", alerta, en un moment en què, segons ell, "hi ha molta gent que ja ha perdut la fe en les institucions europees". En tot cas, assegura que si arriba el punt en què han d'acudir al tribunal de Luxemburg demanaran una "resolució ràpida" perquè "és molt el que està en joc". "No es tracta ja de Catalunya, de la independència, sinó un afer més gran: la legitimitat del Parlament Europeu com a institució i que hi ha gent intentant impedir els eurodiputats electes prendre el seu escó", denuncia. Arguments legals Per al lletrat, la llei europea és "molt clara en una cosa: que els membres de l'Eurocambra no representen el seu país sinó els ciutadans que els han votat". Així, recorda, la legislació europea diu "clarament" que el Parlament Europeu "ha de tenir en compte els resultats de les eleccions i basant-se en els resultats ha de declarar les persones electes com a membres de la cambra". A banda, explica, també recull que tots els membres de la cambra "han d'actuar de forma personal i sense lligams". En aquest sentit, considera que el fet que se'ls obligués acatar la Constitució "és clarament una violació d'aquests principis".  "No hi ha cap altre eurodiputat de cap altre país que hagi d'anar al seu país a fer un jurament de lleialtat, per tant és molt clar que és una condició il·legal", conclou.

Summary: La defensa de Puigdemont denuncia que "certes persones que manen a l'Eurocambra no actuen d'acord amb la llei europea"


Una bandera d’Espanya a la façana d’IFEMA ha rebut aquest divendres els assistents a la Convenció 2019 del PP, la primera amb Casado com a president del partit i la primera també amb debat ideològic. Aquest divendres Casado ha estat acompanyat per Mariano Rajoy i Alberto Núñez Feijóo, les dues cares visibles de la vella guàrdia que aposta per la moderació davant l’ala dura del partit. Dissabte serà el torn de José María Aznar, i diumenge tancarà Casado. De moment, la direcció del partit ha llançat apel·lacions a la unitat de la formació, que es debat entre les dues ànimes i que ha de preparar ja les candidatures a les eleccions autonòmiques i municipals del maig. A les portes de la convenció Casado ha afirmat que aquesta cita és “un punt d’inici molt important per a les pròximes eleccions municipals autonòmiques europees” i per “recuperar el govern de la nació”, i ha destacat que el Congrés obre la porta a la “societat civil”. “Avui el que quedarà clar en aquesta convenció és que a Espanya hi ha només dues alternatives: o un govern de populistes, socialistes, independentistes aliats amb els batasunos, o un govern liderat pel PP que torni a recuperar l’economia espanyola, el prestigi internacional i l’Estat del benestar”. Feijóo ha assegurat que espera que surti d’aquest congrés “un PP més reafirmat” que “sigui l’única alternativa al pacte de Sánchez amb els populistes i independentistes”. “Els espanyols tindran l’oportunitat de conèixer un partit que surt refermat i que és l’alternativa al govern i als seus socis”, ha dit. Segons Feijóo “refermarem i reivindicarem el nostre partit, i per tant avui el PP farà útil per ser útil al país 30 anys més, i no està malament tenir un partit unit a Espanya”.  També la portaveu del PP al Congrés dels Diputats, Dolors Montserrat, ha assegurat que “avui és l’inici del final del sanchisme, que està agenollat davant l’independentisme”. “Sortirem de la convenció més forts”, ha dit Montserrat.

Summary: El PP obre la seva convenció a Madrid amb apel·lacions a la “unitat” i al lideratge de la dreta


L’Agència Catalana de l’Aigua estudia una solució definitiva al problema de l’abastament d’aigua als municipis de La Bisbal d’Empordà, Forallac i Fontanilles arran de l’episodi de contaminació per herbicides a principis d’agost. Durant vint dies, l’aigua no es podia fer servir ni per beure ni cuinar però el 24 d’agost va tornar a ser apta pel consum. La sequera d’aquest estiu ha agreujat la situació i per això ara s’està estudiant, juntament amb els representants dels municipis afectats, la fórmula posar fi al problema. De forma paral·lela, també s’està analitzant l’evolució de l’abastament d’aigua.  Segons informa l’Agència Catalana de l’Aigua en un comunicat, ahir hi va haver una trobada amb el director de l’ens, Jordi Agustí, i els alcaldes dels tres municipis afectats, amb l’objectiu d’analitzar l’evolució de l’abastament arran de l’episodi de contaminació per herbicides a principis d’agost. També hi va assistir el director de l’ACA a Girona, Alex Rocas; el director de l’àrea d’Abastament, Jordi Molist i representants de l’empresa subministradora.  Durant la trobada es va analitzar el funcionament de la solució d’emergència que es va adoptar per atendre la demanda d’aigua al consum domèstic a través de la instal·lació de filtres de carbó actiu. Aquesta va ser la solució per a emergències que va permetre restablir el subministrament d’aigua d’acord amb el Reial Decret 140/2003 que estableix els criteris de la qualitat de l’aigua per al consum. No obstant això, també s’ha decidit que cal definir mesures complementàries per garantir l’abastament i les demandes futures d’aigua de manera estable i definitiva.  Per altra banda, l’ACA tindrà en compte les incidències que hi ha hagut a La Bisbal i a Forallac aquest estiu en la propera convocatòria d’ajuts a l’abastament municipal d’emergència.  Aqüífers en mínims històrics per la sequera  Des de l’ACA assenyalen també que la sequera extrema que s’ha viscut aquest any ha situat els nivells d’alguns aqüífers en mínims històrics, especialment a les zones prelitorals, entre elles, l’Empordà. Això pot afectar directament l’estat qualitatiu i quantitatiu de les masses d’aigua subterrània i, en conseqüència, els abastament municipals que en són tributaris. Davant això, l’ACA s’ha compromès a plantejar als ajuntaments de La Bisbal i Forallac durant les properes setmanes les alternatives possibles per garantir les demandes d’aigua i els abastaments municipals d’aquestes poblacions de manera estable i definitiva, "sense haver de dependre únicament de l’aqüífer o de l’afectació de les sequeres i altres factors que puguin incidir sobre l’estat d’aquesta massa d’aigua". Paral·lelament, l’ACA té previst continuar fent mostreigs dels pous afectats per la contaminació d’herbicides per conèixer l’abast de la presència d’aquests compostos i l’evolució de l’estat qualitatiu i quantitatiu de l’aqüífer.

Summary: L’ACA i els ajuntaments de La Bisbal d’Empordà, Forallac i Fontanilles estudien alternatives per garantir l’abastament


La Fiscalia de Barcelona ha demanat dos anys de presó per a dos homes acusats d'agredir un sensesostre en un caixer de CaixaBank de la capital catalana l'octubre del 2016. En el seu escrit d'acusació, la Fiscalia els imposa aquesta pena per cada un per un delicte contra la integritat moral i també els prohibeix acostar-se a menys de 1.000 metres de la víctima. Així mateix, el ministeri públic acusa els agressors d'un delicte lleu de lesions, per la qual cosa se'ls imposa tres mesos de multa amb una quota diària de 18 euros, i a més en concepte de responsabilitat civil hauran d'indemnitzar la víctima amb 3.000 euros per danys morals i 500 euros per les lesions causades.  Els fets es van produir cap a les sis de la matinada del passat 9 d'octubre del 2016 quan els dos agressors van acudir a una entitat de CaixaBank situada al número 225 del carrer Viladomat. L'entrada del caixer estava tancada i van copejar insistentment la porta fins que van aconseguir que l'indigent els obrís, moment en què un dels acusats li va propinar primer un cop de puny a l'ull esquerre i després dos altres cops de puny a la cara. Segons el fiscal, l'altre acusat "participant del mateix ànim vexatori, reia i assentia tot el que estava esdevenint, no fent ni el menor gest per impedir-ho" i quan van marxar del lloc aquest va dir: “en un moment s'acaba tot”. Com a conseqüència de l'agressió, l'indigent va patir un hematoma periorbitari esquerre i una contusió cranial, una ferida que no va caldre tractament mèdic o quirúrgic i que amb deu dies es va poder curar sense deixar-li seqüeles. La Fiscalia assenyala que la víctima viu al carrer des de fa quatre anys i la seva situació personal és d'una gran vulnerabilitat no només per no tenir llar, treball i suport familiar sinó també per haver patit malalties "que li suposen importants limitacions ja que manca de visió en l'ull dret i conserva només el 40% de la visió de l'ull esquerre, precisament l'ull en el qual va rebre els cops" i també té dificultats per a la parla a causa d'un càncer de llengua.

Summary: La Fiscalia demana dos anys de presó per a dos homes acusats d'agredir un sensesostre en un caixer de Barcelona


CatComú ha rebutjat la proposta que ha fet el Ministeri d'Hisenda per facilitar que els ajuntaments puguin accedir als seus romanents de tresoreria. El departament que lidera la ministra María Jesús Montero ha plantejat que els consistoris constitueixin voluntàriament un préstec a favor de l'Estat pel total dels seus romanents de tresoreria i llavors el govern central els transfereixi 5.000 milions d'euros. En un comunicat d'aquest divendres, però, els comuns han refusat aquesta mesura i han proposat que es canviï la llei perquè els municipis puguin gastar els seus estalvis, cosa que ara no poden fer. La proposta dels comuns passa per incorporar controls i autoritzacions a la normativa tot mantenint els límits d'endeutament previstos en l'actual llei. Això, asseguren, deixarà "una quantitat molt important de recursos" en mans dels consistoris i, alhora, veuran "la recuperació de la plena autonomia local". CatComú vol que cada ajuntament pugui gastar el seu romanent de tresoreria i, en cas que la situació financera ho permeti, es pugui endeutar per fer inversions.

Summary: Els comuns rebutgen la fórmula del govern espanyol perquè els ajuntaments puguin gastar part dels seus romanents


La previsió del sector és que la cremació superi el 60% el 2025 ACN Barcelona.-Les incineracions han augmentat un 9,4% a Catalunya en l'últim any, segons dades del sector i dels associats d'Asfuncat, l'Associació d'Empreses de Serveis Funeraris de Catalunya. La previsió és que la cremació superi el 60% l'any 2025. La taxa d'incineracions de les zones urbanes és exponencialment superior a la de les àrees rurals. En ciutats com Barcelona aquesta pràctica ja s'imposa per primer cop a les inhumacions tradicionals. Una prova d'aquesta nova tendència és que durant el 2017 s'han posat en marxa a Catalunya 24 nous forns crematoris, convertint-se així en una de les comunitats amb més instal·lacions d'aquest tipus, amb el 14%.  Aquesta transformació també ha comportat que les empreses de serveis funeraris ofereixin opcions més eficients i responsables amb el medi ambient, com taüts sense elements contaminants i urnes biodegradables, que són les opcions més escollides entre els usuaris.

Summary: Les incineracions augmenten un 9,4% a Catalunya en l'últim any


L'enginyera química María Escudero i el químic Guillermo Mínguez han estat reconeguts amb el Premi Fundació Princesa de Girona (FPdGi) Recerca Científica 2018 ex aequo (una expressió llatina que significa que se'ls ha concedit el mateix guardó per igualtat de mèrits). El jurat ha destacat la gran capacitat investigadora dels dos joves com a "models" a seguir i "reconèixer" perquè "el talent científiques es quedi al país". Tots dos es dediquen a investigar qüestions relacionades amb el medi ambient. Els noms dels premiats s'ha anunciat aquest dimecres en un acte celebrat a Paranimf de la Universitat de Sevilla davant de més de 170 persones, després d'un taller de creativitat i innovació per a joves andalusos que s'ha realitzat al llarg del matí.  La FPdGI ha desvetllat aquest dimecres els guardonats amb el Premi Recerca Científica ex aequo.  Es tracta de l'enginyera química María Escudero i el químic Guillermo Mínguez. De la primera, el jurat ha destacat la seva tasca en el "desenvolupament de catalitzadors electroquímics basats nano-partícules metàl·liques amb la finalitat de substituir metalls nobles per reduir els costos i augmentar l'eficiència en processos d'obtenció de l'energia neta". També "l'impacte científic, tecnològic, energètic i social del seu treball que contribuirà a frenar el canvi climàtic". Sobre Mínguez, el jurat ha reconegut el seu treball en el disseny de tamisos moleculars híbrids que permet la síntesi de materials nano-estructurats a la carta. Destaquen també l'impacte dels seus treballs en MOF (Metallic Organic Frameworks) magnètics, des del seu estudi fonamental fins a la seva aplicació en sensors i en catàlisi. Segons el jurat "els nous materials porosos desenvolupats tindran una gran repercussió en camps com el medi ambient i energia". El jurat, reunit aquest matí a la Universitat de Sevilla per a la deliberació, ha estat integrat pel físic i president dels rectors europeus Rolf Tarrach -que ha exercit de president del jurat-, per la bioquímica Fàtima Bosch, el químic Avelino Corma, la filòsofa Adela Cortina, el cardiòleg i director general del CNIC, Valentí Fuster, el sociòleg Emilio Lamo de Espinosa, l'investigador i Premi FPdGi Investigació Científica 2015, Samuel Sánchez i el físic Lluís Torner.  Els guanyadors s'han donat a conèixer en un acte al Paranimf de la Universitat de Sevilla, on s'ha celebrat un "repte emprenedor" en el qual un grup de joves andalusos han tingut 180 minuts per buscar idees innovadores capaces de "posar en valor el paper de la ciència a la societat".  La "gira" dels guardons Els Premis de la Fundació Princesa de Girona 2018 va arrencar a Mèrida el 7 de febrer amb la proclamació del Premi FPdGi Arts i Lletres que va recaure en la cantant Soleá Morente i el violoncel·lista Pablo Ferrández. Després de passar per Sevilla, la gira continuarà a Santa Cruz  de Tenerife, el 7 de març; L'Hospitalet de Llobregat, el 21 de març, i Sòria, el 11 d'abril.  Els premis Fundació Princesa de Girona, dotats amb 10.000 euros i una reproducció d'una obra de l'escultor Juan Muñoz, reconeixen la trajectòria innovadora i exemplar de joves d'entre 16 i 35 anys, així com la d'una entitat de la Unió Europea que treballi a favor dels joves.  La Fundació manté que els guardons es lliuraran a finals de juny en una cerimònia que presidiran els Reis a Girona, tot i que l'Ajuntament va comunicar-los a finals de gener que no podrien utilitzar l'Auditori per realitzar l'acte d'entrega.

Summary: L'enginyera química María Escudero i el químic Guillermo Mínguez, premi FPdGi Recerca Científica 2018 ex aequo


El conseller de Treball, Afers Socials i Famílies, Chakir El Homrani, s'ha compromès aquest dimecres a abordar amb GSMA i la Fira de Barcelona els casos d'anuncis de treball sexistes com el que s'ha denunciat aquesta setmana, un cop Inspecció de Treball resolgui els expedients. El Homrani ha manifestat la seva voluntat de parlar-ne amb els agents implicats que està segur que ''són els primers que no volen que cap dels col·laboradors facin cap tipus d'oferta sexista''. El titular de Treball ha afegit que el Departament actuarà sempre com a ''autoritat laboral'' si els arriben denúncies d'ofertes de treball sexistes o amb elements de precarietat i s'enviaran els expedients a Inspecció de Treball perquè els resolgui.  ''En cap cas mirarem cap a un altre costat'', ha conclòs El Homrani, que també ha explicat que si arriben denúncies ''amb base'' cal obrir aquests expedients i continuar els tràmits.

Summary: El Homrani es compromet a abordar amb la Fira i GSMA les ofertes de feina sexistes un cop inspecció resolgui l'expedient


La mina de les Ferreres, situada al veïnat de Rocabruna de Camprodon (Ripollès), té dues portes tancades amb clau als dos únics punts d'accés que hi ha. L'Ajuntament vol evitar així l'extracció massiva de minerals i garantir-ne la seguretat. I és que aquesta mina està actualment en desús –des del 1966 que ja no s'explota- i hi ha riscos d'esllavissades. Aquest és un indret apreciat pels amants dels minerals perquè conté peces peculiars amb colors molt vistosos. També s'han trobat alguns exemplars de minerals citats per primer cop a Catalunya. Precisament aquest cap de setmana s'organitza una trobada catalano-francesa a Camprodon de micromineralogia per donar a conèixer aquest patrimoni i fomentar l'intercanvi entre col·leccionistes. Els amants de la mineralogia saben que a Rocabruna hi ha una mina abandonada molt especial. Des de fa anys que tothom qui ho vol s'ha pogut endur el que més li ha interessat. Aquesta mina abandonada destaca pels seus minerals de colors molt vistosos –blaus, verds, ocres-, com a conseqüència d'estar en contacte amb l'aigua i la humitat. Fins i tot s'hi ha localitzat exemplars que fins aquell moment no s'havien trobat a Catalunya com és la claraïta o la theisita.  La seva bellesa es pot apreciar sobretot amb una lupa o amb un microscopi quan es tracta de microminerals amb unes mides molt petites. Malauradament, no sempre tothom ha fet extraccions de la forma més respectuosa i per això ara s'ha cregut necessari regular-ne l'accés. "Hi ha gent que s'ha dedicat a carregar i carregar caixes de forma massiva i això el que fa és destrossar la mina i les possibilitats de trobar espècies poc habituals ", explica Joan Rosell, membre del Grup Mineralògic Català (GMC) i col·leccionista de minerals que defensa que calia regular l'accés. Algun dels seus socis s'han trobat que tenien localitzades zones amb minerals molt petits d'interès i que quan hi han tornat al cap d'un temps ja no hi eren perquè algú se'ls havia emportat amb peces molt grosses. A partir d'ara, la mina continuarà essent accessible per tots els interessats però amb un control. Només hauran de passar per l'Ajuntament, deixar les dades i exposar els motius de la visita per poder aconseguir les claus i entrar al seu interior.  Per Rosell, això és molt important perquè si hi ha "algun problema" el consistori sabrà qui n'és el responsable.  Una mina "verge" que es podria remuntar a l'època romana Quan aquest grup d'aficionats dels minerals va tenir coneixement de la mina ara fa uns quatre anys, van quedar admirats per l'abundància i els exemplars que hi havia al sostre i parets. Segons Rossell, "és una mina verge" perquè l'entrada principal va quedar tapada per una esllavissada i això va fer que quedés intacta des que es va abandonar l'any 1966. I des de llavors que l'han estat estudiant extraient-ne mostres.  Popularment es diu que aquesta mina, situada a la part alta de la vall del torrent de les Arçoles i a tocar de França, va ser descoberta pels romans el segle III a.C. per extreure'n la plata. La primera documentació que hi ha es de l'època de Jaume I, el segle XIII. Fins als anys seixanta, se'n va extreure sobretot sulfurs de plom, de coure i de ferro i des de llavors que està abandonada. Actualment encara hi ha les galeries que es van construir en aquella època repartides en els cinc nivells que hi ha. Fer-la visitable de forma segura La falta de seguretat ha estat un dels principals motius pels quals l'Ajuntament ha decidit col·locar les portes. Les esllavissades del sostre són molt habituals i cal saber moure's per les diferents galeries per no perdre's. A més a més, hi ha alguns pous i un estany amb aigua que només es pot accedir amb cordes. "Totes les mines són perilloses però aquesta ho és molt, sobretot perquè està abandonada", assenyala Rosell.  La regidora de Cultura, Anna Colomer, reconeix que els veïns porten anys alertant d'aquests perills i de la necessitat de preservar aquest patrimoni.  En un futur, el consistori vol fer-la visitable però no hi ha cap projecte sobre la taula. Primer caldria fer un estudi per avaluar quin és el recorregut més segur i després idear unes rutes turístiques amb personal qualificat que pugui explicar als visitants les característiques de la mina. Els grups haurien de ser reduïts.  Una trobada catalano-francesa sobre mineralogia Camprodon acollirà aquest cap de setmana la I Trobada Interpirenaica de Micromineralogia i Sistemàtica Mineral amb una setantena d'aficionats procedents de França –membres de l'AFM- i de Catalunya, Illes Balears i País Valencià. Entre els actes inclosos, hi ha una visita a la mina, una exposició amb alguns dels minerals que s'han trobat a Rocabruna i també una fira d'intercanvi.  L'any 2013, el GMC amb la col·laboració dels veïns de Rocabruan van publicar el llibre "Rocabruna i el seu entorn. La mina de les Ferreres" amb les conclusions de l'estudi que van fer. Aquests apassionats dels minerals asseguren que encara queda molt per conèixer d'aquesta mina i no descarten que en un futur surtin a la llum minerals fins ara desconeguts.

Summary: Restringeixen l'accés a la mina de les Ferreres a Camprodon per preservar el patrimoni mineralògic


Stay Homas, el trio musical nascut del confinament en un pis de l'Eixample, ha llançat aquest Primer de Maig el seu primer single oficial de la mà de la multinacional Sony Music. La banda revelació de la quarantena –formada per Klaus, Guillem i Rai, integrants dels grups Buhos i Doctor Prats- ha publicat avui a les plataformes digitals d'streaming 'Stay Homa', una de les primeres cançons que van publicar dins de les seves 'Confination song'. Aquesta versió s'ha gravat i masteritzat des de casa seva, compta amb la col·laboració de Sr Wilson i amb un videoclip gravat amb el mòbil. En paral·lel, Stay Homas serà una de les bandes que el proper dissabte 9 de maig participaran en el concert d'homenatge ciutadà des dels terrats i balcons.   Impulsat per l'Ajuntament de Barcelona i produït per El Terrat (The Mediapro Studio), es tracta d'un "regal col·lectiu" que comptarà amb una vintena d'artistes com Joan Manuel Serrat, Maria del Mar Bonet, Txarango, Lildami, Manolo Garcia, Amaya, Clara Peya i Roba Estesa. El concert durarà unes dues hores, amb actuacions enregistrades prèviament des dels terrats i acabarà a les vuit del vespre per "fondre's" amb l'aplaudiment ciutadà diari. Així mateix, Stay Homas ja va anunciar pel 31 de juliol un concert a la Sala Apolo de Barcelona, que en pocs minuts –només 15- va exhaurir les entrades.

Summary: Stay Homas llança el seu primer single oficial de la mà de Sony Music


La llei del referèndum preveu que es declari de manera immediata la república catalana en cas que el 'sí' guanyi l'1 d'octubre. A més també estableix que s'obri el procés constituent en els dos dies subsegüents. Un procés constituent en el qual la participació serà "vinculant" i que culminarà amb la redacció de la constitució catalana. Així ho ha explicat la diputada de la CUP Gabriela Serra en el marc de l'acte en què diputats de JxSí i de la CUP expliquen els detalls de la llei del referèndum. La norma crea la Sindicatura Electoral de Catalunya que estarà formada per 5 persones, juristes o politòlegs, nomenats pel Parlament. La llei que regula el referèndum convoca tota la ciutadania, també els catalans residents a l'exterior, i estableix que el Govern crea el cens, que serà validat per la Sindicatura. A més, també s’estableix que serà el decret de convocatòria del referèndum el que inclourà unes “normes complementàries” que reglaran els aspectes que no s’hagin definit a la llei que ara es presenta.  Els grups parlamentaris de JxSí i la CUP han fet la primera presentació pública de la llei que ha de regular la celebració del referèndum en el moment sigui aprovada al Parlament i publicada oficialment. Fins a vuit diputats dels dos grups han participat per explicar el projecte de llei als responsables polítics que han assistit, detallant alguns dels aspectes de la norma i fent la seva valoració política.  El primer en prendre la paraula a l'acte celebrat al Parlament ha estat el president del grup de JxSí, Jordi Turull, que ha qualificat el text legal presentat com una feina “de punta de coixí i no de traç gruixut” i que ha assegurat que pretén aportar “màxima solvència i rigor” a l’exercici del dret a l’autodeterminació. “A partir d’avui tothom tindrà el document i ningú podrà al·legar desconeixement ni dir que no volem debatre’l. Volem escoltar a tothom. No és intocable i volem més aportacions”, ha afegit. I és que per a Turull, aquesta és “la llei més important que es tramitarà al Parlament”, sobretot per “les conseqüències que tindrà”. “Posarem el destí del país en mans dels ciutadans”, ha sentenciat.   El diputat de la CUP Benet Salellas ha estat qui ha posat veu a la vinculació, ja detallada aquesta darrera setmana, que el projecte de llei estableix amb el dret internacional per justificar el dret a l’exercici de l’autodeterminació dels catalans. Les normes de l’ONU i la Cort Suprema del Canadà han estat apel·lades per Salellas, que citava aquesta part del projecte de Llei, tot afegint que al text es deixa clar que “Catalunya és un subjecte de sobirania com ho demostren els fets històrics des del 77, amb l’assemblea connectant amb la Generalitat republicana”. Per a Salellas, la norma “és una llei de mínims, no és una llei que faci cap proposta extraordinària, és un text estrictament formal que encarrila l’exercici del dret a vot, democràtic”. “Avui fem un pas en la línia correcta, la d’entendre que el dret és la clau per obrir panys i esperem que aquesta sigui la llei que obri tots els panys”, ha conclòs Salellas.  El vicepresident primer del Parlament, Lluís Corominas, i el diputat de JxSí Jordi Orobitg han entrat al detall de l’articulat del projecte de Llei del referèndum, tot especificant que als seus primers articles s’estableix “l’empara a les autoritats, persones físiques i jurídiques que participin” en l’organització i celebració del referèndum, i que la pregunta que va anunciar el Govern passa a formar part del contingut concret de la norma.  Corominas ha explicat també que la Llei no concreta la data, perquè tot i estar també anunciada, es deixa la seva concreció al decret de convocatòria. Però no serà l’únic aspecte que queda pendent després d’aquesta norma. I és que la pròpia Llei preveu que tot allò que no es reguli a la norma, es farà en el propi decret de convocatòria, que portarà adjunt un “decret de normes complementàries”. Aquest document reglarà, per exemple, el model de les paperetes, els sobres i les actes per a la votació,  els procediments concrets de votació, el funcionament de l’administració electoral en l’1-O, quins són els recursos materials i humans necessaris, els criteris d’acreditació de plataformes per a fer campanya, o les condicions, si s’escau, per al vot per correu.  Amb tot, Orobitg ha detallat que la Llei sí regula que les institucions de la Generalitat es mantindran “neutrals” durant la campanya prèvia a la votació, i que serà la Sindicatura Electoral qui repartirà els espais acreditats a les plataformes, “vetllant i garantint pel pluralisme social i polític” i per la igualtat de condicions als favorables i contraris a la independència. Els observadors internacionals Però no només la Sindicatura que la llei crea aportarà aquestes “garanties”, sinó que, tal i com ha explicat Orobitg, la norma també detalla la “presència d’observadors internacionals i personalitats qualificades per garantir totes les fases del referèndum”. Els observadors, a més, tindran accés a qualsevol dels elements i espais del referèndum i seran acreditats per la Sindicatura Electoral.  Segons el projecte de Llei, “l’excepcionalitat” política del moment fa que la Sindicatura Electoral de Catalunya sigui l’únic marc de recurs de reclamacions que hi hagi en el procés. En primera instància, la norma contempla que les queixes es presentin a la Sindicatura de Demarcació –hi haurà quatre, una per cada territori que tradicionalment ha acollit la divisió electoral-, i en segona i darrera instància, la Sindicatura nacional resoldrà si hi ha recurs a la primera decisió. Però la Sindicatura Electoral de Catalunya que aquesta llei crea no és l’única funció que tindrà. L’ens estarà composat per cinc membres, juristes o politòlegs i amb majoria de juristes, i seran els encarregats de nomenar les Sindicatures de Demarcació i d’escollir un president, que passarà a anomenar-se Síndic Electoral.  El cens Una altra de les funcions més destacades que tindrà és la “validació del cens electoral”, que serà “elaborat per la Generalitat” i que segons la llei, inclourà tots aquells ciutadans electors residents a Catalunya i els catalans que viuen a l’exterior, que també tindran dret a vot. A més, la norma estableix que “no s’exigeix l’autorització prèvia per part del ciutadà” per ser inclòs en aquest cens.  La Llei també determinarà “l’obligatorietat de col·laborar” amb la Sindicatura que tenen “les administracions i autoritats públiques”, vinculant així al referèndum altres institucions com els consistoris municipals. “El projecte de llei diu que els ajuntaments posaran a disposició els locals que s’utilitzen habitualment com a col·legis electorals”. Però preveient el possible bloqueig d’alguns ajuntaments, la norma diu també que “en cas de no ser així, la Generalitat i la Sindicatura podran habilitar altres espais” del municipi.   Per últim, el text també delimita que les meses electorals estaran formades per un president i dos vocals “designats per sorteig entre els censats” i que, a més, aquests càrrecs són “obligatoris”, tot i que es designaran també substituts. Corominas, però, no ha detallat si el fet de no presentar-se a la mesa comportarà conseqüències o sancions.  La independència i el procés constituent La diputada de la CUP Gabriela Serra ha comentat el caràcter “vinculant” del referèndum, que s’estableix a l’article 4 de la llei presentada. “Sigui quin sigui el resultat, com que és vinculat, es tindrà en compte”, ha advertit. Ena quest sentit, ha detallat les conseqüències que es preveuen per als dos possibles escenaris del referèndum. “Si la majoria de vots és en contra de crear la república catalana, el primer que farem és continuar lluitant, i el president haurà de convocar noves eleccions autonòmiques. I si la majoria de vots emesos són positius per crear la república catalana, òbviament immediatament s’hauria de declarar la república catalana, la independència de Catalunya, i en els dos dies subsegüents al recompte de vots, haurem d’obrir el procés constituent que ens ha de portar a la creació de la república catalana independent”, ha dit Serra, arrencant els aplaudiments dels assistents a l’acte celebrat al Parlament.  En el terreny de les valoracions més polítiques, Serra ha considerat que posar en marxa el referèndum i aquesta llei suposa una “mostra de dignitat, de llibertat, de desobediència al TC, i de coherència i obediència al mandat de la ciutadania”.  La portaveu de JxSí, Marta Rovira, també ha volgut remarcar que la llei i el referèndum són la “resposta democràtica a la màxima expressió del mandat del 27-S, després d’haver fet tots els esforços per complir-ho d’acord amb l’Estat espanyol”. Rovira, a més, ha subratllat que “tant a nivell jurídic com polític” la norma “significa clarament l’exercici del dret a l’autodeterminació, perquè els catalans hi tenim dret”. Per a Rovira, “és un dret humà reconegut i la llei s’ha d’interpretat d’acord amb tots els tractats internacionals de drets humans, que estableixen que el de l’autodeterminació és un dret irrevocable i imprescindible”. Per últim, Rovira ha apel·lat a la ciutadania i la seva participació per garantir que el referèndum sigui el millor possible. “L’èxit del referèndum no depèn de l’aprovació d’aquesta llei, ni de convocar el referèndum, ni de la celebració efectiva del referèndum. L’èxit depèn de la participació molt elevada, de garantir una campanya amb plena representativitat de totes les opcions, de que la lectura del resultat es faci en clau de normalitat”, ha dit, tot destacant el caràcter “vinculant” de la votació. La diputada de la CUP Anna Gabriel, que ha clos l’acte, ha destacat que la llei i el propi referèndum són “una via de solució democràtica a un conflicte polític que existeix”. A més, ha volgut reivindicar que la presentació i aprovació de la norma “e que fa és expressar que no tenim cap por a escoltar la gent i no ens fa por perdre en les nostres legitimes posicions”. Igualment ha criticat totes les interpretacions que apunten que la redacció i aprovació de la norma “són un cop d’estat”, i ha rebutjat tota solució que avali “que el límit està en el que digui el TC”.  Poc abans que Gabriel, el diputat de la CUP Joan Garriga ha volgut remarcar que amb aquest projecte de llei, “allò que fins ahir era voluntat política, ara esdevé un acte de determinació sense retorn dins un projecte compartit”. Els assistents Tot i que CSQP no hi ha assistit com a grup parlamentari, sí que hi han estat presents els diputats de Podem Albano Dante Fachin, Joan Giner i Àngels Martínez, així com el coordinador general d'EUiA i secretari tercer de la Mesa del Parlament, Joan Josep Nuet. D'altra banda també hi han assistit diversos membres del Govern, com el vicepresident Oriol Junqueras i els consellers Raül Romeva, Josep Rull, Antoni Comín i Dolors Bassa, però no el president de la Generalitat, Carles Puigdemont. Per part d'altres partits, hi han participat els dos diputats d'ERC  a les Corts espanyoles Joan Tardà i Gabriel Rufián i l'exdiputat del PDeCAT Francesc Homs. La presidenta del Parlament, Carme Forcadell, ha seguit l'acte des de la primera fila de l'auditori.

Summary: La llei del referèndum preveu declarar la república catalana de manera immediata si guanya el 'sí'


Les separacions van retrocedir un 28,7% mentre que els divorcis ho van fer en un 9,3% ACN Barcelona.-Catalunya va sumar durant el primer trimestre de l'any un total de 5.135 dissolucions matrimonials –entre divorcis, separacions i nul·litats- davant els 5.709 casos del mateix període del 2017, el que representa un descens del 10%, segons dades del Consell General del Poder Judicial. Així, entre gener i març, 185 parelles van decidir separar-se, un 28,7% menys que en els mateixos mesos del 2017. D'aquestes, 127 van fer-ho de manera consensuada (-37,4%), mentre que 58 de manera no consensuada (+5,5%). Pel que fa a la xifra de divorcis, van caure un 9,3% durant el primer trimestre, dels quals 3.192 van ser consensuats (-9,3%) i 1.747 no van ser consensuats (-9,2%). D'altra banda, es van registrar 11 nul·litats matrimonials davant els 8 casos dels primers tres mesos del 2017.

Summary: Les dissolucions matrimonials cauen un 10% a Catalunya durant el primer trimestre


Vall d'Hebron ha tractat una nena de l'atròfia muscular espinal infantil abans que presentés símptomes de la malaltia, d'origen genètic. És el primer centre de l'estat espanyol que aconsegueix que un nadó amb la malaltia diagnosticada no la desenvolupi gràcies a l'administració d'un tipus de teràpia genètica. A la Beatriz, que ara té nou mesos, li van fer el diagnòstic prenatal, perquè la mare i el pare, portadors del gen causant de l'atròfia muscular espinal, havien tingut dos fills que van morir durant la lactància a causa de la malaltia. Quan va néixer, i després de confirmar el diagnòstic, Vall d'Hebron va demanar de seguida el tractament, que se li va començar a administrar a les tres setmanes.  L'atròfia muscular espinal és una malaltia minoritària neurodegenerativa que afecta aproximadament una de cada 6.000 persones. La malaltia ataca les neurones que connecten amb les fibres musculars (motoneurones) i per això els músculs dels pacients deixen de funcionar progressivament. La causa genètica de l'atròfia muscular espinal és el mal funcionament del gen SMN1, que s'encarrega de generar una proteïna fonamental per a les motoneurones. Es calcula que una de cada 50 persones són portadores del gen que pot causar la malaltia. Si tant la mare com el pare en són portadors, els fills tenen un 25% de possibilitats de desenvolupar-la.  Hi ha quatre tipus d'atròfia muscular espinal. Els tipus I i II són les formes infantils. El tipus I afecta els nadons des del naixement i és la més freqüent (50% dels afectats), mentre que el tipus II afecta els infants a partir dels 6 mesos d'edat. El tipus III és la coneguda com 'forma juvenil' i es pot manifestar entre els 18 mesos i l'adolescència i el tipus IV és la forma adulta i presenta una evolució molt lenta. El tipus I és la forma més greu de la malaltia i l'esperança de vida dels pacients no supera els dos anys des del naixement.  Una teràpia per corregir la deficiència del gen SMN1 Fins fa poc no hi havia cap tractament per a aquesta patologia. Actualment existeix un tipus de teràpia genètica contra la forma més greu de la malaltia. Vall d'Hebron va ser un dels dos centres de l'estat espanyol que va participar en l'assaig clínic internacional per a desenvolupar la teràpia per a la forma tipus I. Aquesta teràpia genètica consisteix en l'administració d'una substància (oligonucleòtid antisentit) que actua d'"una forma molt intel·ligent", ha destacat la doctora Francina Munell, del Servei de Neurologia Pediàtrica de Vall d'Hebron i coordinadora de la Unitat de Malalties Neuromusculars Pediàtriques, en roda de premsa aquest divendres.  Hi ha un gen que es diu SMN2 que no té funcions importants però que és molt semblant al gen SMN1. Aquesta teràpia actua sobre el SMN2 per fer-lo similar al gen SMN1 i, d'aquesta manera, el substitueix en la seva funció i en compensa el dèficit generant la proteïna necessària per a les motoneurones. "És com si poséssim una tireta i 'tapéssim' aquest lloc on hi ha la modificació que fa el gen menys eficient", ha subratllat Munell, que ha acceptat la comparació: "Sí, és com si hi apliquéssim Tipp-Ex". A finals del 2017, es va reconèixer que aquesta teràpia és "molt efectiva" i es va permetre donar el tractament fora d'assaig clínic, ha afirmat Munell, que també és investigadora del Grup de Neurologia Pediàtrica del Vall d'Hebron Institut de Recerca (VHIR).  Èxit de l'aplicació en fase presimptomàtica  Vall d'Hebron ha fet encara un pas més enllà i per primera vagada ha aplicat aquest tractament en una pacient que és portadora de la mutació SMN1 i que encara no presentava símptomes de la malaltia. És molt molt poc freqüent poder realitzar el diagnòstic d'aquesta patologia en fase presimptomàtica, però en aquest cas es va poder fer amb una prova genètica al fetus, després que dos fills del pare i la mare havien desenvolupat la malaltia i havien mort pocs mesos després de néixer.  La Beatriz no ha desenvolupat de moment cap dels símptomes de la malaltia. "Aguanta el cap; s'aguanta asseguda; menja sola, sense ennuegar-se, mentre que el problema de deglució és molt sever en aquests infants, i no necessita cap aparell per respirar. A més, té un desenvolupament motor molt similar a la normalitat", ha recalcat la doctora Munell, que ha assenyalat: "Evidentment l'haurem de seguir de molt a prop perquè no desenvolupi cap símptoma".  Aquesta teràpia genètica frena la progressió de la malaltia, però no reverteix la pèrdua de neurones quan ja s'ha produït i per això l'"èxit" d'haver-la aplicat en la fase presimptomàtica, ha ressaltat el doctor Alfons Macaya, cap del Servei de Neurologia Pediàtrica i del Grup de Neurologia Pediàtrica del VHIR, que ha afegit, en aquest sentit, una nota de cautela a l'hora de parlar de curació o prevenció de la malaltia: "No hi ha experiència a nivell mundial de quin serà el resulta final de la teràpia en els pacients a qui s'ha iniciat de forma molt precoç. Sabem ara com ara que en aquests pacients, sembla ser que té un efecte de frenar l'aparició la malaltia, però cal veure'n els resultats a llarg termini".  Al costat dels doctors, la Beatriz jugava amb la seva mare, Mariví. Alçant els braços, aguantant-se asseguda. "Estem molt contents. Pot jugar amb normalitat", ha expressat Mariví, que ha explicat que Beatriz juga molt amb la seva germana gran, que no ha desenvolupat la malaltia. També ha agraït a l'equip de metges que hagin donat aquesta "esperança" per a la seva filla. A la consulta, les cametes de Beatriz reaccionaven quan la doctora li donava copets amb el martell de reflexos als tendons. Un dels elements que guien en el diagnòstic de l'atròfia muscular espinal, sobretot del tipus I, és precisament que aquests infants no presenten reflexos.     Nova teràpia gènica a l'horitzó Vall d'Hebron té ara en marxa amb altres centres un estudi internacional per avaluar l'eficàcia de la teràpia gènica substitutiva per a aquesta patologia. Aquesta estratègia permetrà substituir el gen SMN1 per una versió correcta d'ell mateix. Els professionals de Vall d'Hebron esperen poder-ne comprovar aviat l'eficàcia. "La teràpia genètica va dirigida a modificar l'ADN. Però ja estem a un pas de poder començar el que diríem ja teràpies gèniques, en què podríem substituir el gen defectuós per un de corregit", ha assenyalat el doctor Macaya.  L'Hospital Vall d'Hebron ha estat acreditat pel Ministeri de Sanitat com a CSUR (Centres, Serveis i Unitats de Referència) en Malalties Neuromusculars i Malalties Rares i també forma part de la Xarxa Europea de Referència (ERN) en Malalties Neuromusculars.

Summary: Tracten per primera vegada a l'Estat una nena amb atròfia muscular espinal abans que en presentés els símptomes


Dos acusats s'enfronten a una pena de 5 anys de presó per pagar en un prostíbul de Capmany (Alt Empordà) amb bitllets de 50 euros falsos. El cas, que es remunta a l'abril del 2007, ha arribat a judici aquest dilluns a l'Audiència de Girona. Els dos processats han assegurat que no sabien que els bitllets eren falsos i que un compatriota els van enganyar quan van canviar moneda marroquina per euros a la Rambla de Barcelona. "Era dissabte, els bancs estaven tancats i necessitàvem euros, per això vam canviar els diners al carrer", ha explicat un dels acusats. La fiscalia els acusa d'un delicte d'expedició de moneda falsa. Segons la pericial del Banc d'Espanya, la falsificació era de gran qualitat i molt difícil de detectar a simple vista.

Summary: S'enfronten a 5 anys de presó per pagar en un prostíbul de Capmany amb bitllets de 50 euros falsos


Els grups municipals del PDeCAT, ERC-Avancem, Crida per Lleida-CUP i del Comú de Lleida han plantat aquest divendres la Comissió informativa de Polítiques de la Gestió i Promoció de la Ciutat i la Sostenibilitat amb l'objectiu de fer veure a l'equip de govern d'Angel Ros "que no es pot continuar amb l'activitat de l'ajuntament com si no estigués passant res al país". En aquest sentit, les quatre formacions han anunciat que no participaran en cap altra convocatòria política o acte institucional de la Paeria fins a l'1 d'octubre "si no hi ha un posicionament clar de Ros, posant-se al costat del Govern de la Generalitat en l'objectiu de tirar endavant el referèndum d'autodeterminació", segons ha manifestat el president del grup del PDeCAT, Toni Postius. Des del Comú han explicat que amb aquesta decisió volen mostrat el seu rebuig "al silenci de l'alcalde" davant "l'escalada repressiva" que s'està vivint els darrers dies a Catalunya i han criticat que "'alcalde segueixi plegat de braços aparentant normalitat". (En aquesta actualització s'afegeix la resposta de l'equip de govern de la Paeria davant l'anunci del PDeCAT, ERC, Crida-CUP i el Comú de suspendre l'activitat a la Paeria fins a l'1-O)  Toni Postius ha defensat que ara la prioritat del seu grup, el PDeCAT, "ha de ser la defensa dels drets civils, de la llibertat d'expressió i de la democràcia". Així, ha demanat "per enèsima vegada" que Àngel Ros "recapaciti" i "escolti la ciutadania". Pel president del grup demòcrata a l'Ajuntament de Lleida, "no pot ser que mentre hi ha gent que ha dormit a la presó pel referèndum, i mentre la Policia i la Guàrdia Civil estan entrant en seus del Govern, mitjans de comunicació i empreses, Àngel Ros calli i s'amagui a la cova de la Paeria fent veure que aquí no hi passa res". Al mateix temps, ha fet una crida a la ciutadania perquè "continuï activa i amatent" perquè "si tots junts fem pinya per defensar el més essencial, que és la causa de la democràcia, aquest 1 d'octubre a Lleida votarem i de forma majoritària". Des del Comú de Lleida han exigit un pronunciament a Ros, així com "una defensa ferma dels drets de tots els lleidatans, dels drets civils i les llibertats del poble català i de les institucions que el representen". "Un alcalde no hauria de defugir les seves responsabilitats, ni hauria d'haver posat el ple de setembre el dia 6 d'octubre per estalviar-se determinats debats polítics previs a l'1-O", ha denunciat l'agrupació d'electors. A banda dels quatre grups polítics de l'oposició, també ha abandonat la comissió municipal d'Urbanisme el representant de la Federació de Associacions de Veïns de Lleida (FAVLL). La decisió anunciada pel PDeCAT, ERC-Avancem, la Crida-CUP i pel Comú de Lleida inclou no només les comissions informatives i altres activitats polítiques, sinó també actes institucionals organitzats per la Paeria, com els que hi haurà la setmana que ve amb motiu de les Festes de Tardor i de la Fira de Sant Miquel. PP i Cs consideren la decisió "lamentable" i "totalment desencertada" i "impròpia de càrrecs electes" Des del grup del PP a la Paeria han qualificat de "totalment desencertat i impropi del càrrec que regidors de l'Ajuntament de Lleida facin deixadesa de les seves funcions, que tenen encomanades per exprés mandat dels ciutadans". També han lamentat la decisió de la FAVLL d'abandonar la comissió i li han reclamat que "hauria d'estar al costat de la llei i la democràcia i no d'actituds incíviques que l'únic que provoquen és trencar la convivència a la ciutat".  El grup del PP també ha expressat e seu rebuig a "als actes d'incivisme que s'estan produint a la ciutat" i, en aquest sentit, la formació demana que es depurin responsabilitats, ja que "és del tot intolerable i no es pot permetre que s'atempti contra el Patrimoni Cultural i Històric de Lleida, com és l'edifici de la Paeria, i menys que en aquests fets hi participin regidors de l'Ajuntament de Lleida". Els populars han reiterat el seu suport "als valors democràtics, a l'Estat de Dret i a la convivència", i han tornat a reclamar al Govern de la Generalitat "que renunciï a celebrar l'1-O". Per la seva part, la portaveu de Ciutadans a la Paeria, Ángeles Ribes ha qualificat de "lamentable" l'actitud del PDeCAT, ERC, Crida-CUP i el Comú i ha recordat als regidors d'aquestes formacions que "els ciutadans els hi paguen el sou perquè compleixin les seves obligacions amb la ciutat". Per Ribes, "els que estan trencant la normalitat del funcionament de l'Ajuntament són aquesta quatre grups negant-se a participar en les comissions de treball, en les que es duen a terme tots els assumptes ordinaris de la ciutat". "No només se salten la llei, sinó que deixen de prestar servei al ciutadà", ha criticat. L'equip de govern assegura que "continua treballant per la ciutat de Lleida, per respecte a tots els ciutadans i a la labor dels treballadors municipals" En resposta a l'anunci dels quatre grups de l'oposició, l'equip de govern del PSC ha lamentat que el PDeCAT, ERC-Avancem, la Crida-CUP i el Comú "desatenguin les seves responsabilitats amb els ciutadans en no assistir a les comissions" i deixa clar que "la normalitat continuarà a l'Ajuntament de Lleida". Així, assegura que el govern municipal d'Àngel Ros "continua treballant per la ciutat de Lleida, per respecte a tots els ciutadans i ciutadanes i a la labor dels treballadors municipals". La primera tinenta d'alcalde, Montse Mínguez, ha manifestat que "cadascú és lliure de prendre la decisió que vulgui però volem recordar que a les comissions és on es tracten els temes d'interès ciutadà i que també s'han de respectar les institucions municipals". "Lamentem que alguns grups municipals continuïn amb la campanya de responsabilitzar als Ajuntaments sobre l'1-O, institucionalment ja hem manifestat el respecte a les institucions de Catalunya, respecte a la legalitat", ha declarat. Mínguez també ha volgut fer una crida "a la convivència", tot remarcant que "els regidors han de ser els millors ambaixadors del civisme i la convivència". Ciutadans porta a la Fiscalia una carta anònima amb insults a la seva portaveu a la Paeria D'altra banda, el grup municipal de Ciutadans a l'Ajuntament de Lleida ha denunciat aquest divendres davant la fiscalia de Lleida una carta anònima rebuda amb insults cap a la seva portaveu, Ángeles Ribes. En la carta que el grup de Cs va rebre dijous hi havia retalls de diaris i es qualificava Ribes de "mandamás", "la cap", "la anticatalana espanyolista i l'aragonesa mañica baturrica", segons ha explicat la portaveu del grup a la Paeria. En la missiva també es titlla l'alcalde Àngel Ros de "botifler", "calçasses", "submís" i "dòcil", segons han explicat des del partit taronja. Ángeles Ribes ha recordat que aquest anònim els va arribar uns dies després que l'organització de l'esquerra independentista Arran "assenyalés" a través d'un cartell publicat a les xarxes socials els regidors del PSC, Cs i PP a la Paeria de Lleida per col·laborar amb l'1-O.

Summary: ACTUALIZACIÓ:El PDeCAT, ERC, Crida-CUP i el Comú suspenen l'activitat institucional i exigeixen a Ros resposta davant la "repressió"